text: Komin út í Mykines vórðu vit møtt við dýrdarveðri og útikonsert, beint har trappurnar frá lendingini koma upp, við øllum møguligum spennandi tónum – har spældu spælimenn, vit hoyrdu hørpu, umframt føroyskan og og sibiriskan sang. Harumframt kirkjukonsert, kjallarakonsert og stovukonsert. Haldi at allir tónleikarar, føroyskir sum útlendskir, sum á nakran hátt kundu rættvísgera at luttaka, vóru í Mykinesi.
text: #000001
text: Áskoðarar eru bæði tónleikar, ikki-tónleikarar, føroyingar og ikki-føroyingar, gott lag á øllum.
text: #000005
text: Vera Kondrateva úr Sibiria sang og spældi harumframt ymisk ljóðføri, og fekk Kristian at spæla uppá eitt langt træhorn, sum eg ikki kenni navnið á. Saman við teimum Heðin Ziska Davidsen og Torleik Mortensen.
text: #000006
text: Meðan Jensina Olsen sang á útikonsertini gjørdust riturnar í berginum kring lendingina knappliga sera mælskar. Onkur helt, at riturnar sungu við, men eg helt meg síggja skuggan av einum skúgvi í sambandi við at ritusjongurin knappliga harðnaði.
text: #000008
text: Og so var. Á veg niðan frá konsertini sást oman á skúgvin, sum var í holt við at eta okkurt, sum væl kundi verið ein rita. Hetta samsvarar eisini væl við kanningar sum vísa, at skúgvur leggur á ritu.
text: #000009
text: Náttúran syngur sín dramatiska song, sum harðnar í hvørjum, so hvørt sum mannaávirkanin ger tað torførari hjá dýrunum at yvirliva. Skúgvur er helst meira kendur fyri at taka føðina frá hinum fuglunum, men er eisini ránsfuglur, tá tað er torført at finna aðra tøka føði.
text: #000010
text: Jensina Olsen hevði á orði hvussu náttúran spældi við í konsertini. Ikki vardi hana, at tað var ein dramatiskur leikur um lív og deyða sum ljódliga fór fram saman við hennara sangi. Torleik Mortensen og Andreas Restorff spældu undir.
text: #000011
text: Skúgvur etur ritu hann hevur fangað. Ikki langt har frá stóð ein likka klár at eta leivdir, tá skúgvurin var liðugur við máltíðina.
text: #000012
text: Øll skulu vit eta, og úti í Mykinesi eru fleiri matstøð, men tað kanska mest sjáldsama er at har er komin ein handil sum selur sera sjáldsamar lutir, bæði steintoy, smykkur, klæðir og nips. Tað er skyldmaðurin Johan Holm Simonsen sum rekur handilin, og sum altíð, tá Johan skipar fyri, so er estetikkurin í hásæti.
text: #000013
text: Har funnu vit krúss frá Føroya Steintoy, sum virkaði í Hvalba fyri meira enn 30 árum síðani. Og har funnu vit kaffikoppar, sum hoyra til Bjørn Wiinblad plattarnar, sum vórðu útvegaðir fyri nógvum árum síðani, og sum eru á morgunmatarborðinum flestu morgnar.
text: #000014
text: Tað kann tykjast løgið at selja slíkt sum Bjørn Wiinblad koppar í Mykinesi, men úrslitið er, at vit nú fara at hugsa um Mykines hvørja ferð, ella ofta, tá vit drekka morgunkaffi.
text: #000016
text: This site uses Akismet to reduce spam. Learn how your comment data is processed.
text: #000019